**Zebegény Község Önkormányzata Képviselő-testületének .../2023.(III. ….) önkormányzati rendelete**

**Zebegény Község Önkormányzatának 2023. évi költségvetéséről**

Zebegény Község Önkormányzat képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. Általános rendelkezések**

**1. §**

(1) A rendelet hatálya az önkormányzatra és intézményére terjed ki.

(2) Zebegény Község Önkormányzat Képviselő-testületének irányítása alá tartozó költségvetési szerv Zebegényi Napraforgó Óvoda és Konyha

**2. Az önkormányzat 2023. évi összesített költségvetése**

**2. §**

(1) A képviselő-testület az önkormányzat 2023.évi összesített költségvetési bevételi és kiadási főösszegét **872.487 ezer forintban** állapítja meg.

(2) Az önkormányzat 2023.évi összesített költségvetési bevételei kiemelt előirányzatonként:

*a)* működési bevételek 251.381 ezer forint,

*b)* felhalmozási bevételek 0 ezer forint,

*c)* finanszírozási bevételek 572.631 ezer forint.

*d)* működési hiány 48.475 ezer forint.

(3) Az önkormányzat összesített költségvetési bevételeket az 1. melléklet tartalmazza.

(4) Az önkormányzat 2023. évi összesített költségvetési kiadásai kiemelt előirányzatonként:

*a)* működési kiadások 314.870 ezer forint,

*b)* felhalmozási kiadások 464.842 ezer forint,

*c)* finanszírozási kiadások 92.775 ezer forint.

(5) Az önkormányzat összesített költségvetési bevételeit a 2. melléklet tartalmazza.

(6) Az önkormányzat 2023. összevont működési és felhalmozási célú bevételeit és kiadásait mérlegszerűen az 5. melléklet mutatja be.

(7) Az önkormányzat összesített létszámadatát a 7. melléklet tartalmazza.

**3. Az önkormányzat 2023. évi költségvetése**

**3. §**

(1) A Képviselő-testület az önkormányzat 2023. évi költségvetési bevételei és kiadásai főösszegét **759.509 ezer forintban** állapítja meg.

(2) Az önkormányzat 2023. évi költségvetési bevételei kiemelt előirányzatonként:

*a)* működési bevételek 227.672 ezer forint,

*b)* felhalmozási bevételek 0 ezer forint,

*c)* finanszírozási bevételek 483.362 ezer forint.

*d)* működési hiány 48.475 ezer forint.

(3) Az önkormányzat költségvetési bevételeit a 3. melléklet tartalmazza.

(4) Az önkormányzat 2023. évi költségvetési kiadásai kiemelt előirányzatonként:

*a)* működési kiadások 314.870 ezer forint,

*b)* felhalmozási kiadások 464.842 ezer forint,

*c)* finanszírozási kiadások 92.775 ezer forint.

(5) Az önkormányzat költségvetési kiadásait a 4. melléklet tartalmazza.

(6) Az önkormányzat 2023. évi előirányzat felhasználási ütemtervét a 6. melléklet tartalmazza.

**4. Zebegényi Napraforgó Óvoda és Konyha 2023. évi költségvetése**

**4. §**

(1) A képviselő-testület a Zebegényi Napraforgó Óvoda és Konyha (továbbiakban: Óvoda) 2023. évi költségvetési bevételi és kiadási főösszegét **112.978 ezer forintban** állapítja meg.

(2) Az Óvoda 2023. évi költségvetési bevételei kiemelt előirányzatonként:

*a)* működési bevételek 23.709 ezer forint,

*b)* felhalmozási bevételek 0 ezer forint,

*c)* finanszírozási bevételek 89.269 ezer forint.

(3) Az Óvoda 2023. évi költségvetési kiadásai kiemelt előirányzatonként:

*a)* működési kiadások 109.896 ezer forint,

*b)* felhalmozási kiadások 3.082 ezer forint,

*c)* finanszírozási kiadások 0 ezer forint.

(4) Az Óvoda költségvetési bevételeit és kiadásait a 8 melléklet tartalmazza.

**5. A költségvetés végrehajtására vonatkozó szabályok**

**5. §**

A költségvetés végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

**6. §**

A képviselő-testület a költségvetési rendelet módosításáról időközönként, de legalább a költségvetési szerv számára a költségvetési beszámoló megküldésének külön jogszabályban meghatározott határidejéig 2023. december 31-i hatállyal dönt.

**7. §**

(1) Ha év közben az Országgyűlés, a Kormány, illetve valamely költségvetési fejezet vagy elkülönített állami pénzalap az önkormányzat számlájára pótelőirányzatot biztosít, arról a polgármester köteles a képviselő-testületet tájékoztatni. A képviselő-testület legalább félévenként - adott év június 30-i illetve december 31-i hatállyal dönt a költségvetési rendeletek pótelőirányzat szerinti módosításáról.

(2) Az önkormányzat képviselő-testülete a jóváhagyott kiemelt előirányzatokon belül a részelőirányzatoktól előirányzat módosítás nélkül is eltérhet.

**8. §**

(1) A képviselő-testület felhatalmazza a polgármestert a költségvetési kiadásai kiemelt előirányzati között átcsoportosításra.

(2) A képviselő-testület felhatalmazás alapján történt előirányzat módosításokról és előirányzat átcsoportosításokról a polgármester a képviselő-testületet a következő költségvetési rendeletmódosításkor tájékoztatja.

(3) A képviselő-testület felhatalmazza a polgármestert az átadott és átvett pénzek tekintetében a megállapodások megkötésével.

**9. §**

(1) A hitel, kölcsön felvétele és törlesztése értékhatár tekintet nélkül a képviselő-testület hatásköre.

(2) A szabad pénzeszközök betétként való elhelyezésére a polgármester jogosult. A betét elhelyezésről a betét elhelyezést követő testületi ülésen tájékoztatni köteles a testületet.

(3) A szabad pénzeszközként lekötött betét visszavonására 500 ezer forint értékhatárig jogosult a polgármester, a visszavonásról következő képviselő-testületi ülésen köteles tájékoztatást adni.

(4) A polgármester az (1)-(3) eseteken túl 500 ezer forint értékhatárig dönt a forrásfelhasználásról és döntéséről a következő testületi ülésen tájékoztatja a képviselő-testületet.

**7. Záró rendelkezések**

**10. §**

E rendelet rendelkezéseit 2023. január 1. napjától alkalmazni kell.

**11. §**

Ez a rendelet 2023. március……. lép hatályba.

Zebegény, 2023. március …...

**Parádi Katalin dr. Bak Imre**

polgármester jegyző

A rendelet kihirdetve: 2023. március …..

**dr. Bak Imre**

**jegyző**